નવી દિલ્હી: નોટબંધીના નિર્ણયને લઇને વિરોધ પક્ષના હુમલા વચ્ચે પોતાના જ સાથી પક્ષ શિવસેનાના ખુલ્લેઆમ વિરોધ બાદ ભાજપે સાથી પક્ષોને સાથે રાખવાની કોશિશો તેજ કરી દીધી છે. કેન્દ્રીય ગૃહ પ્રધાન રાજનાથસિંહે શિવસેનાના પ્રમુખ ઉદ્વવ ઠાકરે સાથે ફોન પર નોટબંધીના મામલે વાત કરી હતી. રાજનાથસિંહ સાથેની વાતચીતમાં ઉદ્વવ ઠાકરેએ સ્પષ્ટતા કરી હતી કે શિવસેના નોટબંધીના નિર્ણય વિરુદ્ધ નથી, પરંતુ આ નિર્ણય પછી લોકોને ખૂબ જ હાલાકી અને હાડમારી પડી રહી છે અને સરકારે લોકોની સમસ્યાઓ હલ કરવા માટે તાત્કાલિક પગલાં લેવાં જોઇએ.